Document ID: 32004D0486

32004D0486
L 162/114
SLUŽBENI LIST EUROPSKE UNIJE
26.04.2004.
ODLUKA VIJEĆA
od 26. travnja 2004.
o odobravanju Cipru, Malti i Poljskoj određenih privremenih odstupanja od Direktive 2002/96/EZ o otpadnoj električnoj i elektroničkoj opremi
(2004/486/EZ)
VIJEĆE EUROPSKE UNIJE,
uzimajući u obzir Ugovor o pristupanju Češke Republike, Republike Estonije, Republike Cipra, Republike Latvije, Republike Litve, Republike Mađarske, Republike Malte, Republike Poljske, Republike Slovenije i Slovačke Republike Europskoj uniji, a posebno njegov članak 2. stavak 3.,
uzimajući u obzir Akt o uvjetima pristupanja Češke Republike, Republike Estonije, Republike Cipra, Republike Latvije, Republike Litve, Republike Mađarske, Republike Malte, Republike Poljske, Republike Slovenije i Slovačke Republike i usklađenja Ugovora na kojima se temelji Europska unija, dalje u tekstu: „Akt o pristupanju iz 2003.”, a posebno njegov članak 55.,
uzimajući u obzir zahtjeve Cipra, Malte i Poljske,
uzimajući u obzir prijedlog Komisije,
budući da:
(1)
U skladu s prvim podstavkom članka 5. stavka 5. Direktive 2002/96/EZ Europskog parlamenta i Vijeća od 27. siječnja 2003. o otpadnoj električnoj i elektroničkoj opremi (1), države članice moraju osigurati da se najkasnije do 31. prosinca 2006. ostvari odvojeno prikupljanje u prosjeku najmanje četiri kilograma godišnje otpadne električne i elektroničke opreme iz privatnih kućanstava po stanovniku.
(2)
Člankom 7. stavkom 2. Direktive 2002/96/EZ utvrđuju se određeni minimalni ciljevi za oporabu otpadne električne i elektroničke opreme i za ponovnu uporabu i recikliranje sastavnih dijelova, materijala i tvari. Države članice moraju osigurati da proizvođači ispunjavaju te ciljeve do 31. prosinca 2006.
(3)
U skladu s člankom 17. stavkom 1. Direktive 2002/96/EZ, države članice su dužne donijeti potrebne zakone i druge propise za pridržavanje te Direktive do 13. kolovoza 2004. Međutim, člankom 17. stavkom 4. točkom (a) Direktive 2002/96/EZ utvrđuje se da Grčka i Irska koje zbog općeg nedostatka infrastrukture za recikliranje, zemljopisnih okolnosti poput velikog broja malih otoka i postojanja ruralnih i planinskih krajeva, niske gustoće naseljenosti i niske razine potrošnje električne i elektroničke opreme, nisu u mogućnosti ispuniti ciljeve prikupljanja navedene u prvom podstavku članka 5. stavka 5. ili ciljeve oporabe navedene u članku 7. stavku 2. Direktive 2002/96/EZ i koje, na temelju trećeg podstavka članka 5. stavka 2. Direktive Vijeća 1999/31/EZ od 26. travnja 1999. o odlagalištima otpada (2), mogu zatražiti produžetak roka navedenog u tom članku, mogu produžiti razdoblja navedena u članku 5. stavku 5. i članku 7. stavku 2. Direktive 2002/96/EZ do najviše 24 mjeseca.
(4)
Na temelju članka 55. Akta o pristupanju iz 2003., Cipar, Malta i Poljska su zatražile prijelazna razdoblja u vidu privremenog odstupanja od rokova utvrđenih u prvom podstavku članka 5. stavka 5. i članka 7. stavka 2. Direktive 2002/96/EZ. Malta je kao razloge navela nedostatak infrastrukture za recikliranje, male količine otpadne električne i elektroničke opreme, ograničenja zbog činjenice da je mala i zemljopisno izolirana država s malim lokalnim tržištem i velikom gustoćom naseljenosti s pripadajućim problemima korištenja zemljišta te da je isključivo uvoznik električne i elektroničke opreme. Cipar i Poljska su kao razloge navele nedostatak infrastrukture za recikliranje i nisku gustoću naseljenosti. Poljska je također navela visoki udio ruralnih područja.
(5)
Ti razlozi opravdavaju produžetak gore navedenih rokova za Cipar, Maltu i Poljsku za 24 mjeseca,
DONIJELO JE OVU ODLUKU:
Članak 1.
Cipar, Malta i Poljska mogu produžiti rokove navedene u prvom podstavku članka 5. stavka 5. i članka 7. stavka 2. Direktive 2002/96/EZ za 24 mjeseca.
Članak 2.
Ova je Odluka upućena državama članicama i Republici Cipru, Republici Malti i Republici Poljskoj.
Sastavljeno u Luxembourgu 26. travnja 2004.

Labels: 18
15
1
20